Trek lancerer stribe af elcykler med Bosch-motorer

Cykelgiganten Trek har præsenteret sine 2020-elcykelmodeller i form af en helt ny produktlinje, der udnytter den seneste drivlinje fra Bosch – med lettere motorer og længere batterilevrtid. Hele ti nye modeller er der blevet tilføjet til kataloget, alle under navnet Allant+.

De ti Allant+ modeller skal, ifølge Treks marketingstrompeter, dække over hele paletten af brugssituationer:

”Allant+ er perfekt til pendling og hverdagsture. De nye modeller parrer slanke designelementer med kraften og pålideligheden fra Bosch-drevsystemer, så du kan køre længere og mindre. Det er også en sundere og mere miljøvenlig form for pendling”.

Batteriet er integreret i stellet.

Som nævnt er samtlige Allant+ modeller udrustet med den seneste drivlinje fra tyske Bosch. De blev præsenteret i juni måned og byder på en mindre og lettere motor end tidligere modeller, ligesom batterikapaciteten er blevet øget.

Trek benytter noget de kalder Removable Integrated Battery (RIB) til at gemme batterierne, der fås i størrelser på 500 eller 625 Wh, i stellet. Og er det ikke nok batteri, kan der tilkøbes et såkaldt Range Boost-addon, der tilføjer et sekundært batteri i den lodrette tube under sædet. Tilføjelsen giver dobbelt-op på batterilevetid.

De nye motorer fra Bosch er både mindre og lettere end forgængerne.

Alle cyklerne i Allant+ linjen benytter enten Bosch Performance Line CX eller Bosch Performance Line Speed-motorerne. Førstnævnte giver hastigheder på op til 25 km/t, mens sidstnævnte giver mere saft og kraft med en topfart på op til 45 km/t.

Som sædvanlig er Trek-cyklerne dog ikke billige. Den billigste af de nye modeller, Trek Allant+ 7, koster 26.999 kroner – og så stiger priserne ellers gradvist op til topmodellen Allant+ 9.9 der koster 47.999 kroner. Cyklerne kan allerede ses på Treks hjemmeside.

Trek lancerer stribe af elcykler med Bosch-motorer